I dag begynder skolernes efterårsferie, og det skaber traditionelt tæt trafik ved de større byer, men i morgen lørdag ventes den største rejsedag i ferien.

I dag begynder skolernes efterårsferie, og det skaber traditionelt tæt trafik ved de større byer og på E20 Fynske Motorvej, når familierne kører på efterårsferie. Derfor anbefaler Vejdirektoratet, at man fredag eftermiddag så vidt muligt kører uden for tidsrummet fra klokken 14.00 – 18.00. Derudover vil der også være udsigt til tæt trafik og forlænget rejsetid lørdag den 16. oktober, der forventes at blive feriens største rejsedag. I Nordjylland forudser Vejdirektoratet, at det især er de traditionelle sommerhusstrækninger, hvor trafikken bliver påvirket. Det drejer sig om rute 40 mellem Frederikshavn og Skagen og i området omkring Løkken og Blokhus på rute 55. Især må man forvente tæt trafik på Fynske Motorvej mellem Odense og Middelfart, på E45 Østjyske Motorvej ved Kolding samt på ruterne mod de større sommerhusområder. Rådet fra Vejdirektoratet lyder, at man kører uden for tidsrummet fra kl. 11.00 – 14.00, hvis det er muligt. Hjemrejse næste lørdag Feriens hjemrejsetrafik vil hovedsageligt finde sted lørdag 23. oktober, hvor trafikanterne må påregne tæt trafik og risiko for mindre kødannelser på motorvejene omkring Kolding og på den vestlige del af Fynske Motorvej. I sommerhusområderne kan man også opleve en større mængde trafik på denne dag, og vi anbefaler derfor, at man kører uden for tidsrummet kl. 11.00 – 14.00. Den gode nyhed til især pendlerne er, at Vejdirektoratet forventer færre biler på vejene og mindre trafik i myldretiden i de resterende dage af efterårsferien, hvilket vil betyde kortere rejsetid end sædvanligt på disse dage. Hold dig opdateret på trafiksituationen Der kan altid opstå kø og forlænget rejsetid på grund af uheld, dårligt vejr eller andre uforudsete hændelser, og risikoen er større, når der er mange biler på vejene. Derfor anbefaler Vejdirektoratet, at man altid holder sig orienteret om den aktuelle trafiksituation både før og under køreturen, hvilket man blandt andet kan gøre på www.trafikinfo.dk.